## Rješenje o odobrenju prospekta o izdavanju dionica privatnom ponudom za Vinske podrume Belje d.d. iz Kneževih Vinograda

### NN 65/2005 (25.5.2005.), Rješenje o odobrenju prospekta o izdavanju dionica privatnom ponudom za Vinske podrume Belje d.d. iz Kneževih Vinograda

# KOMISIJA ZA VRIJEDNOSNE PAPIRE REPUBLIKE HRVATSKE

**1259**

Sukladno odredbama članka 12. stavak 1. točka 5.
i članka 22. stavka 2. Zakona o tržištu vrijednosnih papira, Komisija za vrijednosne
papire Republike Hrvatske (u daljnjem tekstu: Komisija), na temelju zahtjeva
trgovačkog društva Vinski podrum Belje d.d., Kneževi Vinogradi, Šandora Petefija 2, za odobrenje
prospekta o izdavanju dionica privatnom ponudom, na sjednici održanoj 17.
svibnja 2005. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Vinski podrumi Belje d.d.,
Kneževi Vinogradi, Šandora Petefija
2, odobrava se prospekt o izdavanju 14.901 redovne dionice na ime, privatnom
ponudom, ukupne vrijednosti 14.901.000,00 kuna, pojedinačne vrijednosti
1.000,00 kuna po dionici.

2. Ovo rješenje objavit će se u »Narodnim
novinama«.

```
Obrazloženje
```

```

```

Trgovačko društvo Vinski podrumi Belje d.d., Kneževi
Vinogradi, Šandora Petefija
2, podnijelo je 25. travnja 2005. godine zahtjev za odobrenje prospekta o
izdavanju redovnih dionica privatnom ponudom, a 9. svibnja 2005. godine dopunu
toga zahtjeva, sukladno Zakonu o tržištu vrijednosnih papira (»Narodne novine« br. 84/02, u daljnjem tekstu: Zakon), i Pravilniku o
sadržaju zahtjeva i prilozima za odobrenje prospekta i skraćenom prospektu
(»Narodne novine« broj 118/03, u daljnjem tekstu: Pravilnik). Zahtjevu je
priložio potrebnu dokumentaciju.

U postupku je utvrđeno da predloženi prospekt
sadrži sve Zakonom i Pravilnikom propisane podatke.

Nadzorni odbor društva Vinski podrumi Belje
d.d., Kneževi Vinogradi, Šandora Petefija
2, donio je 25. ožujka 2005. godine odluku kojom se Upravi društva daje
suglasnost za donošenje odluke o povećanju temeljnog kapitala za iznos od
14.901.000,00 kuna, a 21. travnja 2005. godine, direktor društva donio je
Odluku o povećanju temeljnog kapitala privatnim izdavanjem dionica.

Sukladno navedenoj Odluci direktora društva,
temeljni kapital društva povećat će se za iznos od 14.901.000,00 kuna,
izdavanjem 14.901 redovne dionice na ime, u nematerijaliziranom obliku,
privatnom ponudom, ulaganjem u novcu, na način kako je predviđeno Odlukom
direktora društva i odobrenim prospektom.

Prema navedenoj Odluci, postojeći dioničari
društva imaju pravo prvenstva upisa novih dionica, u dijelu koji odgovara
njihovom udjelu u temeljnom kapitalu prije njegova povećanja. Dioničari društva
imaju pravo na upis novih dionica u roku 14 dana od dana konačnosti rješenja
Komisije o odobrenju prospekta, a ulozi za upisane dionice moraju se u
cijelosti uplatiti u novcu u roku 3 dana od dana upisa dionica predmetnog
izdanja.

Ukoliko jedan od potencijalnih investitora –
dioničara društva ne podnese zahtjev za upis novih dionica u roku 14 dana od
dana konačnosti rješenja Komisije o odobrenju prospekta, ili ne uplati ulog za
dionice u roku 3 dana od upisa dionica, pravo upisa preostalih, a neupisanih
novih dionica ima drugi potencijalni investitor – dioničar, ukoliko podnese
zahtjev za upis novih dionica u daljnjem roku od 8 dana.

Predmetno izdanje smatrat će se uspješnim
ukoliko u odobrenom roku za upis i uplatu dionica bude upisano i uplaćeno
najmanje 90% ukupnog iznosa izdanja.

Trgovačko društvo Vinski podrumi Belje d.d.,
Kneževi Vinogradi, Šandora Petefija
2, uplatilo je naknadu i administrativnu pristojbu, sukladno Pravilniku o vrsti
i visini administrativnih pristojbi i naknada (»Narodne novine« br. 115/02, 43/03).

Ocjenjujući utvrđeno činjenično stanje, Komisija
smatra da su ispunjeni uvjeti za odobrenje podnesenog prospekta o izdavanju
redovnih dionica društva Vinski podrumi Belje d.d., Kneževi Vinogradi, Šandora Petefija 2, privatnom
ponudom te je riješeno kao u izreci.

Na temelju odredbe članka 8. stavka 4. Zakona,
ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Ustavnom sudu Republike
Hrvatske u roku 30 dana od dana primitka ovog rješenja.

Klasa: UP/I-450-08/05-02/65

Urbroj: 567-01/05-8

Zagreb, 17. svibnja 2005.

Predsjednik Komisije

**Miljenko** **Fičor**, v. r.

Rješenje, NN 65/2005-1259